Verwydering van beperkings 'n verligting vir drankbedryf | Landbou
Pres. Cyril Ramaphosa het verlede week beperkings op die verkoop van drank verwyder.
Die verwydering van beperkings op die verkoop van drank, wat nou slegs verbied word wanneer die aandklok geld, is volgens die Suid-Afrikaanse drankhandelsmerkvereniging (Salba) 'n verligting vir die drankbedryf.
Pres. Cyril Ramaphosa het onlangs aangekondig dat Suid-Afrika na 'n aangepaste vlak 1 sal beweeg.
Mnr. Sibani Mngadi, voorsitter van Salba, sê die regering moet nou met besighede saamwerk om die pad na herstel duidelik te maak. "Die regering het uiteindelik gewys dat dit die bedryf se benarde toestand verstaan deur beperkings op die verkoop van drank by kleinhandelaars te verwyder."
Volgens die vereniging het die beperkings op die verkoop van drank slegs daarin geslaag om die onwettige drankbedryf 'n hupstoot te gee en regmatige ondernemings, wat reeds onder druk geplaas is deur die regering se "irrasionele maatreëls", verder te beskadig. Dit het ook die waardeketting beskadig en werksverliese tot gevolg gehad.
Mnr. Kurt Moore, uitvoerende hoof by Salba, sê met indiensneming wat van 9 652 000 in Maart vanjaar tot 9 566 000 in Junie vanjaar gedaal het, is dit noodsaaklik om ekonomiese verliese hok te slaan en die ekonomie na 'n normale vlak te herstel. "Die drankverbod het wydverspreide werksverliese en inkomstevermindering in die drankwaardeketting tot gevolg gehad. Verder is daar aanduidings dat armes en diegene wat deel van die laerinkomstegroep is, veral arbeiders, asook pakhuis- en kleinhandelpersoneel, disproporsioneel deur die ekonomiese teenreaksie van die pandemie geraak is."
Salba steun openbare opvoeding en bewusmakingspogings om inentings te bevorder en gedrag aan te moedig wat die verspreiding van die virus verhinder. Moore sê Salba se lede moedig hul werknemers aan om hulself te laat inent. Hy moedig ander belanghebbendes om hulself te laat inent sodat kudde-immuniteit bereik en verdere beperkings op die verkoop van drank vermy kan word.
Me. Wanda Augustyn, media-en-kommunikasiebestuurder by Vinpro, sê die bedryfsliggaam verwelkom die skuif na vlak 1. "Nou moet ons saam herbou en groei. Gaan voort met die gebruik van handreinigers, die dra van maskers, verantwoordelike handel en gebruik van drank, asook steun aan die inentingsprogram."